text: әтіркүл жұмабайқызы дүйсекенова (1940 жылы туған, жуалы ауданы ынтымақ ауылы) театр артисі, қазақстанның еңбек сіңірген әртісі (1986). 1958 ж. орта мектепті бітіргеннен бастап облыстық драма театрында актриса болып еңбек етіп келеді. гогольдің «ревизорында» мария антоновна м.шолоховтың «тынық донында» ильинична м.әуезовтің «еңлік кебегінде» еңлік «қаракөзінде» қаракөз, айман ғ.мүсіреповтің «қозы көрпеш-баян сұлуында» баян т.б. 70-ке жуық рөлдерде ойнап, өзінің талант қуатын көрсетті. оның сахнадағы оттылығы, жігерлілігі, сергектігі көрерменді ерекше қызықтыратын. дүйсекенова жан-жақты талғампаз өнер иесі. өзінің сахнада сәнді жүре білуімен, ішкі мәдениеті арқылы әсем көрініс сыйлайтын даралығымен, қимыл мен сөз мәнерін қиыннан қиыстыратын тапқырлығымен таңдандыра білген табиғи талант.